google/wiki40b huggingface dataset:
רציחות במידסומר

מקום ההתרחשות

מידסומר הוא מחוז בדיוני באנגליה. עיר המחוז, קוסטון, היא עיר בגודל בינוני בה גר מפקח המשטרה טום ברנבי עם אשתו ובתו. הוא עומד בראש המחלקה לחקירות פליליות של המשטרה המקומית. חלק מהפופולריות של הסדרה נובע מחוסר ההתאמה בין הפשעים והאלימות לבין הסביבה הכפרית הציורית והשלווה לכאורה.
רבים מן היישובים במחוז כוללים את המילה מידסומר בשמם. ההשראה לשם היא מהעיירה "מידסומר נורטון" שבסומרסט. שיעור הפשיעה במחוז מידסומר הוא גבוה במיוחד, משטרת קוסטון מטפלת ב-32 מקרי רצח למיליון תושבים, כמעט כפול מזה של לונדון. שיעור הפשיעה הגבוה הפך לבדיחה בקרב הקהל הבריטי, ובא לידי ביטוי בסדרה עצמה. כאשר גברת ברנבי מציעה לבעלה שיעברו לגור באחד הכפרים במחוז, הוא מזכיר מקרי רצח מזוויעים שקרו באותן קהילות. הסדרה מאופיינת בהומור רב, שלעיתים גולש לתחום של קומדיה שחורה.

אתרי צילום

העיר וולינגפורד שבאוקספורדשייר משמשת כעיר קוסטון שבסדרה. בין המקומות המועדפים לצילום "הדסור האוס" בבקינגהמשייר, בקונספילד, אמרשהם, גרייט מיסנדן, פרסטווד, ונדובר, פרינסס ריזבורו, לונג קרנדון, פן, מרלו, בלדלו, אחוזת אשרידג', אולדברי, ליטל גדסדן, צ'סהאם, לאטימר, פולקינגהאם, וודסדון בהרטפורדשייר, המל המפסטד, צ'יפרפילד, פלונדן, בולבורן, הדליי ווד, סאראט, ווטפורד שבאוקספורדשייר. תחנת הרכבת של טייפורד (Twyford) משמשת אתר צילומים של תחנת הרכבת של קוסטון.
הפאב "ששת הפעמונים" (The Six Bells) שבוורבורו מופיע בסדרה כפאב בשם "ברבור שחור" (Black Swan).

הפקה

צילומי הסדרה "רציחות במידסומר" החלו בסתיו 1996. הפרק הראשון שודר בבריטניה ב-23 במרץ 1997. נתוני הצפיה היו טובים, והיותם של הפרקים כסרט באורך מלא, משכו אליהם שחקנים רבים מן הבמה והמסך לתפקידי אורח. הפרקים הראשונים עובדו לטלוויזיה על ידי אנתוני הורוביץ מהרומנים שכתבה קרוליין גרהאם. יוצרי הסדרה היו הורוביץ יחד עם המפיקים בטי וילנגייל ובריאן טרו-מיי.
ב-2009 הודיע ג'ון נטלס על כוונתו לפרוש מהסדרה, אחרי 13 עונות של עשרה פרקים כל אחת. בעונה ה-14 החליף ניל דאג'ן את נטלס, והחל לגלם את ג'ון ברנבי, בן דודו של טום ברנבי. דמותו של ג'ון ברנבי נראתה לראשונה על המסך בפרק "חרבו של גיום" (The Sword of Guillaume).

פסקול

ג'ים פרקר הלחין את פסקול הסדרה. נעימת הנושא היא ואלס המנוגנת בקצב בינוני (מודרטו), ומבוצעת בעיקר בכלי האלקטרוני טרמין שנשמע כמו שריקה בקול נמוך. סיליה שין מנגנת בטרמין. החל מהעונה ה-14 המנגינה שנשמעת ברקע כותרות הסיום מנוגנת בכינור ולא בטרמין.
עד כה יצאו לאור שלושה תקליטורים הכוללים את פסקול הסדרה.
על חוף צ'זיל

כתיבת הספר

חוף צ'זיל מתאפיין בחלוקי אבן מיוחדים, המסודרים בו באופן טבעי לפי גודלם, מצפון לדרום. בראיון רדיו ל-BBC סיפר מקיואן שבעת כתיבת הספר החזיק על שולחנו חלוקי אבן אחדים שלקח מחוף צ'זיל. מחאות של אנשי הגנת הסביבה ואיום של הרשות המקומית להטיל עליו קנס של 2,000 ליש"ט גרמו למקיואן להחזיר את האבנים למקומן.

תרגומים

הספר תורגם לשפות אחדות: סינית, יוונית, טורקית, פינית, הולנדית, גרמנית ועברית. התרגום לעברית, בידי סמדר מילוא, יצא לאור בסדרת "פרוזה אחרת" של הוצאת עם עובד.

ממד הזמן של הספר

עיקר הספר הוא תיאור מדוקדק של ליל כלולותיהם של אדוארד ופלורנס. מנקודת מוצא זו מקדיש הספר מקום נרחב לזכרונות ילדותם ונעוריהם של שני גיבורי הספר. ששת עמודיו האחרונים של הספר מוקדשים לתיאור דחוס של ארבעים שנות החיים הבאות של גיבוריו (ובעיקר אלה של אדוארד). מיכאל הנדלזלץ התייחס למבנה זה: "בניגוד לעמודים הרבים שבהם האריך לתאר רגעים קצרים, כאן מקיואן עושה "טלסקופיזציה" של זמן וסוקר את יתר 40 השנים בחייו של אדוארד. המשחק הזה במתיחת הזמן וכיווצו מחריף עוד יותר את התחושה של החמצת הרגע שבה עוסקת נובלה זו."

האם פלורנס נוצלה מינית בידי אביה?

בעת שאדוארד מתפשט ופלורנס ממתינה לו על המיטה, היא נזכרת בשיט ביכטה עם אביה: "היא בת שתים-עשרה ושוכבת בלי נוע כמו שהיא שוכבת עכשיו, ממתינה, רועדת על הדרגש הצר שדופנותיו עץ מהגוני מבריק. במוחה חלל ריק, והיא מלאת בושה. ... השעה שעת ערב מאוחרת, ואביה פוסע לכאן ולכאן בתא החשוך הצפוף ומתפשט, כמו אדוארד עכשיו".
תיאור קצר זה, שאין לו המשך בספר, העלה אצל מבקרים את ההשערה שפלורנס נוצלה מינית בידי אביה. מיכאל הנדלזלץ, למשל, כתב: "אם יש ברקע מעשה של התעללות מינית, הוא מעולם לא נכתב במפורש אך קשה להבין אחרת מדוע ברגע הקשה של ההתעלסות המסורבלת הראשונה, נזכרת פלורנס בעצמה [בתיאור הנ"ל]". מקיואן התייחס לכך בראיון שבו אמר: "בגרסה הסופית זה נמצא שם כעובדה מעורפלת שהקוראים יוכלו לעשות בה כרצונם. לא רציתי להיות חד-משמעי מדי בעניין זה. קוראים רבים עלולים להחמיץ זאת כליל, וזה בסדר מבחינתי".
טביעת המעבורת MV Sewol

טביעת האונייה

ביום שלישי, ה-15 באפריל 2014, הפליגה המעבורת MS Sewol מעיר הנמל אינצ'ון שבחלקה הצפון מערבי של קוריאה הדרומית לכיוון האי הגעשי ג'ג'ו הנמצא דרומית לחצי האי הקוריאני. על סיפון המעבורת היו 475 אנשים, מתוכם 30 אנשי צוות, 325 תלמידי תיכון בגילאים 16-17, ו-15 היו מוריהם.
ב-8:58 (זמן מקומי), שלוש שעות לפני שהמעבורת הייתה אמורה להגיע ליעד, שלחה המעבורת אות מצוקה ראשון לאחר שהמעבורת נטתה על צידה. באותה העת המעבורת הייתה במרחק של 2.7 קילומטרים מחופי האי גוואנמאדו.
נוסעים רבים חולצו מהמעבורת על ידי סירות דייגים וספינות מסחריות נוספות שהגיעו ראשונות למעבורת. כ-30 דקות לאחר מכן הגיעו למקום ספינות של משמר החופים הקוריאני וחיל הים הקוריאני.
חולצו מהמעבורת רק 174 נוסעים ואנשי צוות בחיים, בעוד שככל הנראה יתר 296 האנשים שהיו על סיפון המעבורת טבעו.
נכון ל-15 במאי 2014, מניין ההרוגים עומד על כ-281 הרוגים, ועדיין 23 בני אדם מוגדרים כנעדרים.

לאחר האסון

ב-17 באפריל הוצא צו מעצר לקפטן המעבורת ולשני אנשי צוות נוספים אשר נמלטו ראשונים מהמעבורת. בהמשך נעצרו כל יתר אנשי הצוות. ב-15 במאי אף הוגשו נגד הקפטן וארבעה אנשי צוות נוספים של הספינה כתבי אישום בגין הריגה, נגד יתר אנשי הצוות הוגשו כתבי אישום בגין רשלנות בערעור לבית המשפט העליון הורשע הקפטן ברצח ונדון למאסר עולם. 14 אנשי צוות נוספים נדונו למאסר של 18 חודשים עד 12 שנים.
ב-17 באפריל סגן מנהל בית הספר התיכון, קאנג מין-קיו, אשר היה אחד הניצולים, התאבד בתלייה.
ב-27 באפריל הודיע ראש ממשלת קוריאה הדרומית, צ'ונג הונג-וון, על התפטרותו בעקבות המחדלים הממשלתיים בטיפול באסון.
ב-6 במאי פורסם כי צוללן אזרחי מת במהלך החיפושים אחר גופות נעדרי המעבורת.
Ferromex

תיאור

Ferromex החלה לפעול ב-19 בפברואר 1998, לאחר הפרטת מרבית הרכבות בבעלות ממשלתית על ידי נשיא מקסיקו, ארנסטו סדייו פונסה דה לאון. חברת Ferromex מפעילה יותר מ-9,610 קילומטרים של מסילות ברזל המחברות בין חמש ערים מרכזיות במקסיקו היבשתית, חמש ערים לאורך הגבול עם ארצות הברית, ארבעה נמלי ים באוקיינוס השקט ונמל נוסף במפרץ מקסיקו.
Grupo México מחזיקה ב-74% בעוד תאגיד האיחוד הפסיפי מחזיק ב-26% ממניות החברה.

שירותי נוסעים

Ferromex כוללת את רכבת "ChePe" Ferrocarril Chihuahua al Pacífico, קו תיירותי שעובר בקניון הנחושת. Ferromex מפעילה גם את טקילה אקספרס, העוברת מגוודלחרה למזקקת טקילה באמיטאן שבחליסקו.

מיזוג עם Ferrosur

בנובמבר 2005 רכשה חברת Grupo México, הבעלים של Ferromex את Infraestructura y Transportes Ferroviarios, חברת האם של Ferrosur, חברת רכבות אחרת במקסיקו, בעסקת מניות בסך 309 מיליון דולר. נציבות התחרות הפדרלית במקסיקו (CFC) דחתה את המיזוג המוצע של Ferromex ו-Ferrosur מ-2002, בעקבות התנגדות המתחרה של Ferromex, חברת Grupo Transportación Ferroviaria Mexicana (TFM).
בעקבות רכישת Ferrosur בנובמבר 2005 על ידי Grupo México, חברת Kansas City Southern de México (KCSM), ממשיכת דרכה של TFM, עתרה לממשלת מקסיקו כדי שזו תחסום את המיזוג בין החברות. נציבות התחרות הפדרלית (CFC) דחתה את המיזוג ביוני 2006 וקבעה כי המיזוג היה מביא לריכוזיות יתר בתעשיית הרכבת לרעת הצרכנים והסוחרים המתחרים. עם זאת, במרץ 2011 פסק בית משפט לטובת Grupo México והמיזוג הותר.
אוסטאוקלסט

סוגי תאים בעצם ופעילות

העצם בנויה משלושה סוגי תאים: תא עצם צעיר\בונה, תא עצם בוגר ותא עצם הורס. תא העצם הצעיר בונה מסביבו "כלא" של סיבי קולגן שבשילוב עם חומרים אנ-אורגניים כגון סידן, מגנזיום, זרחן ועוד, הוא מתקשה והופך לעצם. ה"כלא" שהתא בונה נקרא לקונה (LACUNA). כאשר התא לא יכול יותר לבנות ולהוציא עוד סיבי קולגן הוא הופך לתא עצם בוגר שיכול רק לדאוג לסביבה שלו. 
במשך היום, כאשר מבצעים פעולות מוטוריות, מופעל לחץ על העצם ונוצרים בעצם סדקים קטנים. במשך הלילה, "משחלפים" האוסטאוקלסטים את העצם כדי שהתאים הצעירים יוכלו לשקם אותה.
יש צורך בתא הורס מכיוון שהעצמות הם כמו מחסן של מינרלים, במיוחד סידן, וכדי שתהיה המשכיות ושהסידן ימשיך להגיע יש צורך בפעילות קבועה של בניה והריסה.
אפונסו, נסיך ביירה

ביוגרפיה

אפונסו נולד ב-25 במרץ 1996 בליסבון, והוא הילד הבכור של דוארטה פיו, דוכס ברגנסה, ואיזבל אינש קסטרו קובליו ארדיה, בתם של ז'ורז'ה דה ארדיה וראקל לאונור פנחיירו קורבלו. כיורש לאביו, הוא מחזיק בתואר "נסיך ביירה".
ב-1 ביוני 1996 הוטבל אפונסו בקתדרלת בראגה, וסנדקיו היו הלנה, נסיכת בורבון-שתי הסיציליות ודודו מצד האם, אפונסו מיגל דה ארדיה.
מיד לאחר הטבילה שלו, הנסיך הצעיר נחנכה בעיר הסמוכה, גימראייש כנסיית Nossa Senhora da Oliveira (גבירתנו של עץ הזית), שבו האב הקדמון שלו ז'ואאו הראשון, מלך פורטוגל (מייסד בית אביש), יחד עם בנו הלא חוקי אפונסו, דוכס ברגנסה (מייסד בית ברגנסה), הודה לה על ניצחונו בקרב אלג'וברוטה בשנת 1385, נגד אחייניתו ביאטריש, מלכת פורטוגל ובעלה חואן הראשון, מלך קסטיליה.
החינוך של אפונסו כלל בית ספר עצמאי יוקרתי מאוד, בקרקבלוס, בית הספר של סנט ג'וליאן, קולג'יו פלאנאלטו ובית הספר אוראטורי, בית ספר קתולי ציבורי באנגליה. כיום הוא לומד מדעי המדינה ויחסים בינלאומיים באוניברסלד קטוליקה פורטוגזה במכון ללימודים פוליטיים בליסבון.
באוגוסט 2018 אפונסו הצטרף למחלקת העזרה הראשונה, מתנדבי מכבי האש של ליסבון, בעקבות אפונסו, דוכס פורטו, שהיה מפקד הכבוד באותה החטיבה. ההחלטה להצטרף לחטיבת האש הגיעה לאחר שדיבר על שריפות הקיץ של פורטוגל עם בני משפחתו וחבריו.
באמצעות הקשורים של אביו למזרח טימור אפונסו נעשה שם אזרח כבוד בספטמבר 2014, כאשר הוא ומשפחתו בקרו במדינה כדי להשתתף בפגישת הסנאט השנייה של איגוד ליאוראי, המייצג את הצאצאים של מלכי השבט.
דוקטרינה

דוקטרינה (מלטינית: doctrina, הוראה, לימוד) היא מונח המתאר את מכלול החוקים, ההשקפות, האמונות ועקרונות היסוד בענף ידע או מערכות אמונה מסוימות, כמו דת, פוליטיקה וכיוצא בזה.
המונח "דוקטרינה" מתייחס גם לעקרונות החוק, לפי מסורת המשפט המקובל, המתבסס על החלטות שהתקבלו בעבר, כגון הדוקטרינות של הגנה עצמית או שימוש הוגן.
בתחום הצבאי, המדיני, הדיפלומטי, והניהולי, הדוקטרינה מלמדת את עקרונות היסוד בבסיס האסטרטגיות ותוכניות הפעולה.
אנסמבל (משחק)

צוות אנסמבל הוא צוות שחקנים בו השחקנים המרכזיים מלוהקים לתפקידים השווים בחשיבותם בעלילה. זאת לעומת ליהוק מסורתי של שחקן ראשי, משני וכיוצא בזאת. צוות אנסמבל הפך לפופולרי במיוחד בקרב תוכניות טלוויזיה בשל מרחב התמרון הנוצר לתסריטאי מרגע שזה יכול להתמקד בדמויות שונות בפרקים שונים. יתרון נוסף של צוות אנסמבל הוא היכולת לספוג בקלות יחסית עזיבה של אחד השחקנים. קיימות דוגמאות רבות לסדרות טלוויזיה המשתמשות בליהוק הרכב, כדוגמאות ניתן למנות את חברים, אבודים, גיבורים.
גם בקולנוע משתמשים לעיתים בצוות אנסמבל, בעיקר כאשר מדובר על יריעת עלילה רחבת היקף (שר הטבעות, מלחמת הכוכבים), כאשר העלילה מורכבת מתתי-עלילות בלתי קשורות זו בזו (התרסקות, אהבה זה כל הסיפור) או כאשר מספר כוכבי על מלוהקים לשחק זה לצד זה (אושן 11, בלתי נשכחים).
השימוש בצוות אנסמבל נפוץ גם בתיאטרון, באופרה ובשאר תחומי אמנות הבמה. לצוות אנסמבל קיימות קטגוריות מיוחדות במספר פרסים המאפשרות לצוות כצוות לזכות בהוקרה, ולא לשחקן יחיד מהצוות.
יחסי איטליה–ניו זילנד

היסטוריה

איטליה וניו זילנד לחמו זו בזו במהלך מלחמת העולם השנייה, וכוחות ניו זילנדים תחת פיקודו של ברנרד פרייברג השתתפו בלחימה בחזית האיטלקית.
כיום שתי המדינות משתפות פעולה במגוון סוגיות גלובליות כולל לווייתנים, שינויי אקלים, זכויות אדם, שמירת שלום ואי-הפצת נשק גרעיני. אנו גם עובדים בשיתוף פעולה הדוק ברמה האזורית באנטארקטיקה ובאוקיינוס השקט.

יחסי סחר

איטליה היא שותפת הסחר של ניו זילנד הרביעית בגודלה בתוך האיחוד האירופי. הסחר ממשיך להיות יציב למרות אקלים כלכלי קשה ומשבר החובות בגוש האירו.
עורות וצמר דק של ניו זילנד מבוקשים לתעשיית האופנה של איטליה. איטליה היא גם שוק חשוב עבור פרי הקיווי הניו זילנדי.
שוק התיירות הוא גולת הכותרת עבור שתי המדינות, כאשר מטיילים איטלקיים וניו זילנדים נהנים כעת מכניסה ללא ויזה למדינות זו של זו.

יחסים דיפלומטיים

ניו זילנד מחזיקה באיטליה שגרירות ברומא וקונסוליה כללית במילאנו. מאידך, איטליה מחזיקה בניו זילנד שגרירות בוולינגטון, ו-3 קונסוליות באוקלנד, כרייסטצ'רץ' ודנידין.
זהות כפולה (ספר מתח)

עלילת הספר

עלילת הספר נפתחת בעת לילה סוער בים התיכון, קבוצה של דייגים מוצאת גופה של גבר שצף בים. כאשר הביאו אותו אל הספינה, הגבר מתעורר, וסובל מאמנזיה ופגיעת ראש קשה. הדייגים לקחו אותו לרופא מקומי. הרופא שמטפל בו מוצא מסר טמון בניתוח במפרק הירך שלו שנותן את הפרטים של חשבון בנק בציריך. האדם יוצא מהכפר באותה סירת דיג והולך לבקר את הבנק בתקווה למצוא את זהותו. בציריך, הוא לומד את שמו - ג'ייסון בורן, וכי הוא עבד עבור חברת "טרדסטון". הוא גם מגלה שיש לו 5,000,000 דולרים בחשבון הבנק שלו.
עם עזיבתו את הבנק נקלע בורן למארב והותקף בידי שלושה גברים. הוא נמלט על נפשו תוך שהוא חוטף בת ערובה, כלכלנית קנדית ​​בשם מארי סנט ז'אק. לאחר שהוא מציל את חייה מחליטה סנט ז'אק לסייע לבורן במאמציו לגלות את זהותו. הם מגיעים לפריז ומגלים כי העומד בראש הרודפים את בורן הוא לא אחר מאשר קרלוס "התן". קרלוס נחשב למחבל המסוכן ביותר של זמנו. בפריז פוגש בורן אדם אשר מזהה אותו, וממנו הוא למד כי שירתו יחד ביחידה בשם "מדוזה" וששם הקוד שלו היה דלתא.
בהמשך מתברר כי שמו האמיתי של בורן הוא דייוויד וואב ובעברו שירת כדיפלומט במשרד החוץ האמריקני והיה מוצב באסיה בתקופת מלחמת וייטנאם. אשתו התאילנדית ושני ילדיהם נהרגו מפגיעת פצצה שהטיל מטוס לא מזוהה. מונע על ידי זעם התנדב וואב והתגייס ליחידת כוחות מיוחדים של האגף לפעולות מיוחדות ששם הצופן שלה "מדוזה". וואב עבר ההכשרה כלוחם קומנדו וביצע משימות מיוחדות בעומק האויב. במהלך המלחמה נודע תחת שם הקוד "דלתא", והפך ידוע לשמצה בטקטיקות הגרילה ומשימות ההתאבדות אותן הוביל. באחת המשימות פיקד וואב כוח לוחמים מן היחידה שהוצנח בעורף קווי האויב במטרה לחלץ קצין מודיעין שנפל בשבי צבא צפון וייטנאם. הכוח נקלע למארב והיה מרותק לעמדותיו תחת אש עזה. במהלך המשימה חשף וואב שאחד מאנשיו היה סוכן כפול והוציא אותו להורג במקום. האיש היה פושע מאוסטרליה בשם ג'ייסון בורן.
לאחר המלחמה, וואב הפך להיות מורה בקולג' בניו המפשייר עד שגויס בשנית לסוכנות הביון המרכזית והוצב בפרויקט "טרדסטון". המטרה הייתה ליצור מתנקש מתחרה לקרלוס ובכך לגרום לו לצאת ממחבואו ולהרוג אותו. וואב לקח את שמו של בורן והפך לרוצח "קין", שלקח אחריות על הרג של אנשים אחרים כדרך לאתגר את קרלוס.

עיבודים לקולנוע

"זהות כפולה" עובד לסרט טלוויזיה ב-1988 בכיכובו של ריצ'רד צ'מברליין.
"זהות כפולה" עובד גם לסרט קולנוע מצליח משנת 2002. את הסרט ביים דאג ליימן ומככבים בו מאט דיימון כג'ייסון בורן, פרנקה פוטנטה, קלייב אוון ואדוואלה אקינואויה-אגבאג'ה בתפקידים הראשיים.
אמיליה אברלה

ביוגרפיה

אברלה נולדה בארד שברומניה. היא התאמנה בהדרכתם של בלה קארולי ורעייתו מרתה.
באליפות העולם בהתעמלות שנערכה בסטרסבורג, צרפת בשנת 1978 זכתה אברלה ב-4 מדליות, 1 כסף ו-3 ארד. מדליית כסף, בתחרות הקבוצתית ו-3 מדליות ארד בתחרות האישית: מקבילים מדורגים, קורה וקרקע. בתחרות הקרב רב אישית היא סיימה במקום חמישי, אחרי 3 מתעמלות מברית המועצות אלנה מוחינה, נלי קים ונטליה שפושניקובה ובת ארצה נדיה קומנץ'.

סגנית אלופת אירופה

באליפות אירופה שנערכה בקופנהגן, דנמרק בשנת 1979 זכתה אברלה ב-3 מדליות כסף. בתחרות קרב רב אישי, בתחרות על מקבילים מדורגים ובתרגיל על הקורה.

אלופת עולם

באליפות העולם בהתעמלות שנערכה בפורט וורת', טקסס, ארצות הברית בדצמבר 1979 זכתה אברלה ב-3 מדליות, 2 זהב ו-1 ארד. מדליות זהב, בתחרות הקבוצתית לראשונה ובתרגיל קרקע. מדליית ארד בתרגיל מקבילים מדורגים. בתחרות קרב רב אישי היא סיימה במקום שמיני.

סגנית אלופה אולימפית

באולימפיאדת מוסקבה (1980) זכתה אברלה בשתי מדליות כסף, בתחרות הקבוצתית בתוצאה של 393.50 נק', אחרי ברית המועצות המאחרת (394.90 נק') ולפני מזרח גרמניה (392.55 נק') ובתחרות על מקבילים מדורגים בתוצאה של 19.850 נק', אחרי מקסי גנאוק ממזרח גרמניה (19.875 נק') ולפני 3 מתעמלות שזכו כל אחת במדליית ארד בתוצאה של 19.775 נק', בת ארצה מליטה רוהן, שטפי קלאקר ממזרח גרמניה ומריה פילטובה מברית המועצות. נוסף לכך, היא סיימה במקום חמישי בתרגיל קרקע ופעמיים במקום שישי בתחרות קרב רב אישי ובתרגיל על הקורה ובמקום 16 בתרגיל על סוס קפיצות. 
לאחר שפרשה מספורט תחרותי היגרה אברלה להונגריה בשנת 1989 ובשנת 1991 היא היגרה לארצות הברית.
נקודת מינוט

גילוי הנקודה

הנקודה מופתה בהתבסס על תצלומי אוויר שצולמו על ידי חברת האנטיג אירוסרוויירס בע"מ בין השנים 1957–1956.

מקור השם

שמה של הנקודה ניתן לה על ידי הוועדה המייעצת לשמות אנטארקטיים של בריטניה.
לשון היבשה נקראת על שמו של הרופא האמריקאי ג'ורג' מינוט, שזכה בפרס נובל על מחקרו בטיפול באנמיה הממאירה.
רונאן קיטינג

ביוגרפיה

קיטינג נולד בדבלין כצעיר מבין חמישה ילדים, ב-1993 נבחר להיות חבר בלהקת בויזון, הלהקה גרסה הצלחה ומכרה אלבומים רבים.
לאחר התפרקות הלהקה הקליט גם מספר אלבומי סולו, ב-1997 הנחה את תחרות האירוויזיון שנערכה בדבלין. ב-1998 הנחה את תחרות "מיס עולם" לצד עדן הראל, ובאותה שנה גם הגיש את טקס פרסי המוזיקה של MTV אירופה.
ב-2006 הצטלם בעירום למגזין קוסמופוליטן והופיע בפני צ'ארלס, נסיך ויילס בחגיגות שלושים שנה להקמת קרן הנאמנות של הנסיך.
ב-2009 נמנה בין כותבי השיר "Believe Again" שייצג את דנמרק באירוויזיון באותה שנה.
ב-2010 החל לשמש כשופט ומנטור בגרסה האוסטרלית של התוכנית The X Factor. 
ב-1998 הוא נישא לאיבון קונלי ולו שלושה ילדים.
מכתבי יב

מכתבי יֵב, הידועים גם כתעודות יב, או הפפירוסים של יב, הם אוסף של מסמכים ותעודות שנכתבו בקהילה היהודית ששכנה באי יב (אלפנטין) שבמצרים במאה ה-5 לפנה"ס.
רכבת קלה

רכבת קלה היא סוג של רכבת המיועדת להסעת נוסעים בערים וסביבותיהן. המונח רכבת קלה נמצא בשימוש החל בשנות ה-70 של המאה ה-20 ומתייחס בדרך כלל לרכבות המופעלות בחשמל ובתוכן החשמלית. המינוח "קל" אינו בא לציין בהכרח כי הקרון קל מקרון רכבת רגילה, אלא להתייחס לעומס השימוש המיועד הקטן בהשוואה לרכבת הרגילה. בהגדרה רחבה יותר עשוי המונח להתייחס לכל מערכת רכבות עירונית שפעלה במאה ה-19 וה-20, גם אם הייתה מבוססת על מנועי קיטור או דיזל.

חסרונות

בניית רכבת קלה עילית (מעל פני הקרקע) צורכת שטח יקר, בפרט אם מדובר במרכזי ערים. מסילות הרכבת הקלה נבנות במקום נתיבי כביש (אם כי ישנם מקומות רבים בהם רכבות קלות חולקות אותו כביש עם אוטובוסים ומכוניות). בניית הרכבת הקלה על פני הקרקע איטית יחסית וגורמת לזיהום סביבתי רב, לאבק, לרעש ולמפגעים נוספים של אתר בנייה. הפרעות אלו משמעותיות במיוחד בבניית רכבת קלה כיוון שמדובר באתר בנייה שנמתח לאורך כל העיר או רצף הערים. עלות בניית קו רכבת היא גבוהה יחסית - עלות כל קילומטר מסילת רכבת עילית הוא בין 25 ל-35 מיליון דולרים.
רכבת קלה (עילית) נוסעת בקצב איטי יחסית הדומה לשל אוטובוס בנתיב תחבורה ציבורית, כיוון שהיא עוברת באותו מסלול ועם אותו מספר תחנות כשל אוטובוס, וזאת לעומת רכבת תחתית שנוסעת מהר מאוד מתחת לקרקע כיוון שאין רמזורים ויש מיעוט של תחנות. רכבת עילית עוצרת כמו המכוניות הרגילות בכל הרמזורים, או לחלופין מערכת הרמזורים מתוכנתת למתן אור ירוק בכל פעם שהרכבת מתקרבת לצומת. הדבר גורם לכך שכל הרמזורים בכל שאר הצמתים יהיו ארוכים יותר ותנועת כלל המכוניות תפגע. לרכבת מרחק עצירה גדול יחסית לאוטובוס, דבר שעלול להיות קריטי במקרה של תאונה. 
על פי פרופ' אילן סלומון, הכיסוי של הרכבת קטן באופן משמעותי משל אוטובוס. בדרך כלל היא עוברת בציר אחד, (או מספר צירים) והנוסעים צריכים ללכת ברגל או להשתמש באמצעי הסעה נוסף כדי להגיע לרכבת. לעומת זאת אוטובוסים עוברים גם בצירים ראשיים וגם נכנסים לרחובות צדדיים. חיסרון נוסף, שהתשתית של הרכבת היא חסרת גמישות, לעומת אוטובוס שהוא מאוד גמיש. ניתן להחליט בקלות לשנות את נתיב האוטובוס, ולכלול רחוב נוסף. אוטובוס שנעצר במקרה של תקלה יכול לרדת לשוליים או לעבור לרחוב סמוך, ולא לחסום את כל התחבורה הציבורית, כמו שיקרה במקרה של תקלה ברכבת קלה. העלות והתחזוקה של רכבת קלה יקרה הרבה יותר משל אוטובוס. 
ישנה טענה כי יתרונותיה של מערכת מבוססת אוטובוסים, אשר אינם מוגבלים למסלולים מיוחדים ועלותם זולה בהרבה, עולה על יתרונות הרכבת הקלה. במיוחד כאשר רכבת קלה כובלת את אפשרויות השינוי לטכנולוגיה מתיישנת בעוד ניתן בקלות להחליף אוטובוסים לדגמים חדישים, יעילים יותר, ומבוססי דלק ירוק יותר (גז וחשמל).
מייסור

היסטוריה

פרק זה לוקה בחסר. אנא תרמו לוויקיפדיה והשלימו אותו.

תיירות

פרק זה לוקה בחסר. אנא תרמו לוויקיפדיה והשלימו אותו.

אקלים

הטמפרטורה הממוצעת השנתית באזור מייסור היא 29.9 מעלות צלזיוס. החודש החם ביותר הוא אפריל, כאשר באותו החודש הטמפרטורה הממוצעת היא 34.3 מעלות צלזיוס, והחודש הקר ביותר בשנה הוא ינואר, כאשר באותו החודש הטמפרטורה הממוצעת היא 7.3 מעלות צלזיוס. כמות המשקעים השנתית הממוצעת היא 39.1 מילימטרים. החודש הגשום ביותר בשנה הוא אוקטובר, כאשר ממוצע המשקעים בחודש זה הוא 158.7 מ"מ והחודש היבש ביותר בשנה הוא פברואר, כאשר ממוצע המשקעים בחודש זה הוא 5.1.
אריך אוארבך

חייו

אוארבך נולד בברלין למשפחה יהודית מהמעמד הבינוני העליון. למד באוניברסיטאות של ברלין, פרייבורג ומינכן, ובשנת 1913 קיבל תואר דוקטור למשפטים מאוניברסיטת היידלברג.
במלחמת העולם הראשונה שירת אוארבך בצבא הגרמני, ולאחר מכן אומן במסורת הפילולוגיה הגרמנית (ואף הפך, בסופו של דבר, יחד עם לאו שפיצר, לאחד מהידועים שבחוקריה). הוא קיבל דוקטורט ב-1921. בשנים 1923 עד 1929 היה ספרן בספריית מדינת פרוסיה בברלין, וב-1929 נעשה חבר בפקולטה לפילולוגיה באוניברסיטת מרבורג, ופרסם ספר על דנטה אליגיירי.
עם עליית הנאצים לשלטון בגרמניה אולץ אוארבך, שהיה יהודי, לפנות את משרתו ב-1935. הוא גלה מגרמניה, והתיישב באיסטנבול, שם לימד באוניברסיטת איסטנבול וכתב את "מימזיס", הספר שנחשב ליצירת המופת שלו (הספר יצא לאור ב-1946; ראה אור בעברית ב-1958).
ב-1947 עבר לארצות הברית, לימד באוניברסיטת פנסילבניה, ועבד במכון למחקר מתקדם בפרינסטון. לבסוף הוא נעשה פרופסור לפילולוגיה של שפות רומאניות באוניברסיטת ייל ב-1950, והחזיק במשרה זו עד למותו ב-1957, בוולינגפורד שבקונטיקט.
וולפגנג קראוס

קריירת מועדונים

קראוס החל לשחק באיינטרכט פרנקפורט כאשר היה בן 11, ובגיל 18, בעונת 1971/72, ערך את הופעת הבכורה בקבוצה הבוגרת, שהייתה היחידה באותה עונה. בעונת 1972/73 הפך קראוס לשחקן הרכב בפרנקפורט, ושיתף פעולה בהתקפה עם ברנד הולצנביין, ברנד ניקל ויורגן גרבובסקי. בעונת 1973/74 זכה עם הקבוצה בגביע הגרמני, לאחר ניצחון 3-1 בגמר על המבורג בהארכה. קראוס הבקיע את השער השלישי לפרנקפורט באותו משחק. כעבור שנה זכה קראוס בגביע נוסף עם פרנקפורט, אך לא שיחק בגמר, בו ניצחה פרנקפורט 1-0 את דיסבורג. עונת השיא האישית של קראוס בפרנקפורט הייתה 1976/77, אז סיים עם הקבוצה במקום הרביעי בבונדסליגה, והבקיע עשרה שערי ליגה. לאחר עונת 1978/79, עזב קראוס את איינטרכט פרנקפורט לאחר 15 שנים במועדון, מתוכן שבע עונות בקבוצה הבוגרת, וחתם בבאיירן מינכן.
עם הגעתו לבאיירן מינכן, שיתף קראוס פעולה בקישור עם פול ברייטנר, ברנד דורנברגר, וולפגנג דרמלר וברנקו אובלק. הצלחתו של קראוס בקבוצה הייתה מיידית, כאשר הוא זכה בשתי אליפויות הבונדסליגה בשתי עונותיו הראשונות בקבוצה, ובגביע הגרמני בעונתו השלישית, 1981/82, לאחר ניצחון בגמר על נירנברג בתוצאה 4-2, כשקראוס הבקיע את השער השני. באותה עונה, הגיע קראוס עם באיירן מינכן לגמר גביע אירופה לאלופות 1982, שם הפסידה באיירן מינכן לאסטון וילה בתוצאה 1-0. קראוס פתח בגמר זה והוחלף בדקה ה-78 על ידי קורט נידרמאייר. בעונת 1983/84 זכה קראוס עם באיירן מינכן בגביע מקומי נוסף, לאחר ניצחון בבעיטות הכרעה על בורוסיה מנשנגלאדבך. קראוס פתח בגמר זה אך הוחלף במחצית על ידי ריינהולד מאתי. בתום עונת 1983/84 עזב קראוס את באיירן מינכן לאחר חמש עונות, וחתם בפ.צ. ציריך השווייצרית, שם שיחק שנתיים בהן הבקיע שישה שערים ב-37 הופעות. עונת 1986/87 הייתה עונתו האחרונה של קראוס כשחקן פעיל, והוא חזר לעונת פרישה באיינטרכט פרנקפורט, בה ערך 15 הופעות והבקיע שער אחד. בתום עונה זו פרש ממשחק פעיל.
לאחר פרישתו, הועסק קראוס כמנהל ספורטיבי באיינטרכט פרנקפורט, אך פוטר מתפקידו כעבור שנתיים, מאחר שהקבוצה לא הצליחה לשמור על הכשרון ההונגרי שלה, לאיוש דטארי, שהיה חביב הקהל בפרנקפורט ועבר לאולימפאיקוס. קראוס טען כי לא היה באפשרותו למנוע מעבר זה.

קריירה בינלאומית

קראוס ערך מספר הופעות בנבחרות החובבים ונבחרת המשנה של גרמניה המערבית, אך לא זומן מעולם לנבחרת גרמניה המערבית הבוגרת.
אוק"י

אוק"י (ראשי תיבות: "אספני וקוראי קומיקס בישראל") הייתה עמותה שמטרתה לקדם ולפתח את תרבות הקומיקס בישראל. העמותה הייתה תוצאה של התארגנות של מספר אספנים שקודם לכן היו פעילים בקרב קהילת הקומיקס הישראלית באופן עצמאי. לעמותה היה מועדון חברים אליו היו יכולים להירשם חובבי קומיקס נוספים.
המועדון אירגן העברת סדנאות והרצאות על ידי חברי המועדון בבתי ספר ומתנ"סים עבור ילדים ומבוגרים בגילאים שונים ומארגן ותיאם פעילויות בנושא קומיקס.
כמו כן, המועדון אירגן פעילויות כגון הקרנות טרום בכורה של סרטי קומיקס, כנסים בנושא קומיקס, בהם כנסי קא-בום שנערכו כל שנה בחג החנוכה, ודאג להטבות והנחות לחברי המועדון בכל הקשור לקומיקס בארץ.
הכנס המרכזי של מועדון אוק"י אשר מתמקד אך ורק בקומיקס, קא-בום, נערך כל שנה במהלך חג החנוכה וכלל הרצאות, סדנאות יצירה, דוכני מכירה, הפעלות מסוגים שונים ועוד.
בכנס נערך טקס נבחרי הקומיקס בישראל, שמדרג את הקומיקסים המסחריים המפורסמים על פי העדפת הקוראים בארץ. כמו כן, בכנס התקיימה הדלקת נרות חנוכה קהילתית.
מירצ'ה הזקן

מקור הכינוי

הכינוי "הזקן", לפי המשמעות שהייתה לו בתקופה בה ניתן, מכוון ל"הישן יותר" ונועד להבדיל בין השליט הזה, הנושא את השם מירצ'ה ובין שליטים אחרים עם אותו שם, כדוגמת נכדו מירצ'ה השני או מירצ'ה החמישי (הרועה). באותם הימים, בארצות הרומניות, לא היה נהוג למספר את השליטים הנושאים את אותו שם והבדילו ביניהם בעזרת כינויים.

תאריו

אני המאמין הטוב ועושה הטוב בשם כריסטוס אלהים, אוהב של כריסטוס, ושליט יחיד, יו מירצ'ה, ווייבוד גדול ואדון, ברחמי אלהים ובמתת אלהים, שולט ומולך על כל ארץ אונגרוולאכיה ועל החלקים מעבר להרים, ועוד אל עבר חלקי הטטרים, דוכס של אמלש ופגראש, ואדון הבאנאט של סוורין ושל כל פודונאביה משתי גדותיה, ועוד עד לים הגדול, ושליט של מצודת דרסטור
שירות הכנסייה

בנצרות, שירות הכנסייה (באנגלית: Church service) הוא מונח המשמש לתיאור מועד רשמי של פולחן דתי קהילתי, אשר לרוב מתקיים בימי ראשון בקתדרלה או בכנסייה. שירותי הכנסייה בדרך כלל מנוהלים על ידי כומר.
אופי שירותי הכנסייה משתנה במידה רבה בין הזרמים השונים של הנצרות.
במרבית הכנסיות שירותי הכנסייה מתקיימים בימי ראשון, אם כי ייתכן שיהיו שירותי כנסייה בימים אחרים, במיוחד בכנסיות גדולות או בקתדרלות.
שירותי הכנסייה כוללים לעיתים קרובות סעודה משותפת. שירותי הכנסייה משולבים לעיתים יחד עם חתונות, הלוויות, או אירועים מיוחדים אחרים.
שירותי הכנסייה עשויים לכלול תפילות, שירה, הטפה וקריאה מהתנ"ך.